2.7.

Uvjeti uporabe Ako nije navedeno drukčije, u ovom Prilogu upotrebljavaju se sljedeći uvjeti uporabe. 2.7.1. Vijek trajanja u uporabi Vijek trajanja u uporabi spremnika vodika određuje proizvođač i može se razlikovati za različite primjene, ali ne smije prelaziti 20 godina. 2.7.2. Radni tlak Proizvođač vozila određuje nazivne radne tlakove vodikovog sustava i sastavnih dijelova vodikovog sustava. Za sastavne dijelove iza primarnog regulatora tlaka također se određuje MAWP. MAWP mora biti jednak ili viši od namještenog tlaka zaštite od previsokog tlaka propisanog u dijelu 1. odjeljku 1.8. 2.7.3. Vanjske površine Učinci na vanjske površine ugrađenih sastavnih dijelova vodikovog sustava razmatraju se u odnosu na: (a) vodu, potapanjem s prekidima ili s prskanjem na cesti; (b) sol, zbog uporabe vozila blizu mora ili ako se sol upotrebljava za otapanje leda; (c) ultraljubičasto i toplinsko zračenje sunca; (d) udarce pijeska; (e) rastvarače, kiseline i lužine, gnojiva; (f) tekućine za automobile, tj. benzin, hidraulične tekućine, kiseline akumulatora, glikol i ulja; (g) ispušne plinove. 2.7.4. Sastav plina Stlačeni vodikov plin koji se upotrebljava za ispitivanje mora zadovoljavati sastav plina tipa 1., razreda A koji je određen u normi ISO/TS 14687-2, ili biti čišći. 2.7.5. Temperature 2.7.5.1. Temperature materijala Običajno područje radne temperature za materijale koji se upotrebljavaju u sastavnim dijelovima vodikovog sustava je od – 40 °C do + 85 °C, osim ako: (a) proizvođač vozila odredi temperaturu nižu od – 40 °C; (b) sastavni dijelovi vodikovog sustava su smješteni u prostoru za motor s unutarnjim izgaranjem ili su izravno izloženi radnoj temperaturi motora s unutarnjim izgaranjem, za koje je područje temperature od – 40 °C do + 120 °C. 2.7.5.2. Temperature plina Prosječna temperatura plina je između 40 °C i + 85 °C u uobičajenim uvjetima, uključujući punjenje i pražnjenje, osim ako proizvođač vozila ne odredi temperaturu nižu od – 40 °C. 2.7.6. Ciklusi punjenja Ovaj se odjeljak primjenjuje samo za sastavne dijelove vodikovog sustava razreda 0. 2.7.6.1. Opće odredbe Broj ciklusa punjenja za sastavne dijelove vodikovog sustava je 5 000 , osim kad je drukčije navedeno u odjeljcima 2.7.6.2. i 2.7.6.3. 2.7.6.2. Broj ciklusa punjenja ako je ugrađen sustav za upravljanje i nadzor uporabe Pod uvjetom da je sustav za upravljanje i nadzor uporabe ugrađen kao dio vodikovog sustava, proizvođač određuje broj ciklusa punjenja za sastavne dijelove vodikovog sustava i on može biti manji od 5 000 ciklusa, ali ne manji od 1 000 ciklusa i može se razlikovati za različite primjene i odrediti na temelju očekivanog broja kilometara prevoženih tijekom životnog vijeka uporabe vozila i dosega s punim spremnikom goriva. Sustav za upravljanje i nadzor uporabe sprečava svaku daljnju uporabu vozila kada se prijeđe određeni broj ciklusa punjenja, dok se sastavni dijelovi vodikovog sustava koji su prekoračili tu vrijednost ne zamijene novim. Sigurnosni koncept sustava za upravljanje i nadzor uporabe odobrava se u skladu s Prilogom VI. 2.7.6.3. Smanjeni broj ciklusa punjenja Proizvođač vozila može odrediti smanjeni broj ciklusa punjenja za sastavne dijelove vodikovog sustava, izračunano po sljedećim formulama: Broj ciklusa punjenja na temelju 20 godina vijeka trajanja: 5 000 Smanjeni vijek trajanja: x godina; x ≥ 1 Smanjeni broj ciklusa punjenja: 1 000 + 200*x Sastavni dijelovi vodikovog sustava zamjenjuju se prije nego što prekorače predviđeni vijek trajanja. 2.7.7. Radni ciklusi 2.7.7.1. Opće odredbe Broj radnih ciklusa za sastavne dijelove vodikovog sustava je 50 000 ciklusa osim kako je dozvoljeno u odjeljcima 2.7.7.2. i 2.7.7.3. 2.7.7.2. Broj radnih ciklusa ako je ugrađen sustav za upravljanje i nadzor uporabe Pod uvjetom da je sustav za upravljanje i nadzor uporabe ugrađen kao dio vodikovog sustava, proizvođač vozila može na temelju računskog vijeka trajanja sastavnog dijela smanjiti broj radnih ciklusa za sastavne dijelove vodikovog sustava na manje od 50 000 ciklusa, ali ne manje od 10 000 ciklusa. Sustav za upravljanje i nadzor uporabe sprečava svaku daljnju uporabu vozila kada se prijeđe određeni broj radnih ciklusa, dok se sastavni dijelovi vodikovog sustava koji su prekoračili tu vrijednost ne zamijene novima. Sigurnosni koncept sustava za upravljanje i nadzor uporabe odobrava se u skladu s Prilogom VI. 2.7.7.3. Smanjeni broj radnih ciklusa Proizvođač vozila može odrediti smanjeni broj radnih ciklusa za sastavne dijelove vodikovog sustava, izračunano prema sljedećim formulama: Broj radnih ciklusa na temelju vijeka trajanja od 20 godina: 50 000 Smanjeni vijek trajanja: x godina; x ≥ 1 Smanjeni broj ciklusa punjenja: 10 000 + 2 000 *x Sastavni dijelovi vodikovog sustava zamjenjuju se prije nego što prekorače predviđeni vijek trajanja.